Általános összefoglaló a 2019-es nyári szakmai gyakorlatról

(Németh Gábor)

A szakmai gyakorlat keretein belül az SAP HANA keretrendszerét használtuk alkalmazásfejlesztéshez.

Az első két héten ennek birtokbavétele volt a feladatunk. Megismerkedtünk az olyan alapvető funkciókkal, mint például az alkalmazás létrehozása, modulok hozzáadása, kalkulációs nézet készítése, az alkalmazáshoz adatbázis hozzáadása és annak kezelése és az adatbázisba adatok importálása. Ezeken felül számos egyéb ismeretet is magamhoz vettem az adattisztításról is.

A szakmai gyakorlat során kettő fő alkalmazásfejlesztési feladatunk volt.

Az első fejlesztési feladatunk egy olyan alkalmazás volt, amelyben a CSV formátumban megkapott társasági adatokat importálni kellett a HANA rendszerbe, az importált táblát normalizálni kellett, az adatokat némiképp meg kellett tisztítani. Az adatbázishoz kalkulációs nézetet kellett készíteni. További feladat volt még az, hogy a cégek címeihez geokoordinátákat kellett rendelni, és ezek alapján egy online térképen meg kellett jeleníteni a cégeket a címeknek megfelelő helyen. Az első feladatom az adatbázis létrehozása és az adatok importálása volt. Második feladatként az adatok tisztítását végeztem el egyszerű szövegszerkesztési módszerekkel. Harmadik lépésként a tisztítást követő hosszas elemzések segítségével normalizáltam az adatbázist. Továbbá többször is kis mértékben segédkeztem a geokódokat előállító Java alkalmazásban.

A második feladatunk egy olyan alkalmazás volt, amelyben a streamen érkező szenzoradatokat előfeldolgozzuk, tároljuk és megjelenítjük. Az alapkoncepció ebben az alkalmazásban az, hogy a streamen érkező adatok először bekerülnek egy ködbe, és bizonyos időközönként ebben a ködben megtörténik a beérkező adatok aggregálása, ahonnan az eredmény átkerül az adatbázisba. Az első feladatom ebben a projektben az adatok importálásra alkalmassá tétele, ugyanis a korábbi mintaadatok több különböző, de azonos sémájú fájlban voltak megadva. A második feladatom az adatok importálása és SQL lekérdezéseken keresztül való mélyebb megismerése volt, amelynek keretein belül készítettem olyan lekérdezéseket, amelyek napokra, hetekre, illetve hónapokra lebontva megadja a minimumot, a maximumot és az átlagot az előre megadott tulajdonságra. A harmadik részfeladatom pedig egy egyszerű HTML modul elkészítése volt, amely a bekért szenzorazonosítóra és tulajdonságra lekéri OData-n keresztül az adatokat, és azokat egy táblázatban megjeleníti.